recursal/SuperWikiNEXT-32B huggingface dataset:
**סבב המרתונים המרכזיים העולמי** (**World Marathon Majors**) הוא סבב של ריצות המרתון החשובות בעולם האתלטיקה. הסבב כולל שש תחרויות שנתיות המתקיימות בטוקיו, ניו יורק, ברלין, לונדון, בוסטון ושיקגו, ריצת המרתון במסגרת אליפות העולם באתלטיקה המתקיימת מדי שנתיים, וריצת המרתון במסגרת המשחקים האולימפיים המתקיימת מדי ארבע שנים.

הסבב נוסד ב-2006 ומשנת 2015 מכונה "Abbott World Marathon Majors" (על שם נותנת החסות מעבדות אבוט), אז גם נקבעה השיטה הנוכחית של התחרויות והדירוג.

חמשת המקומות הראשונים בכל ריצה מקנים נקודות דירוג: מקום ראשון 25 נקודות, מקום שני 16 נקודות, מקום שלישי 9 נקודות, מקום רביעי 4 נקודות, מקום חמישי נקודה אחת. על מנת להיכלל בדירוג, על האתלט להשתתף לפחות בשתי תחרויות, ורק שני המיקומים הטובים ביותר של כל אתלט מחושבים בדירוג. בסיום הסבב השנתי המוביל והמובילה בניקוד זוכים בפרס כספי של 500,000 דולר. בנוסף לכך, ישנם פרסים לזוכים במקצי כיסאות גלגלים. במקצי כיסאות הגלגלים נספרות ארבע התוצאות הטובות ביותר, או חמש בשנה שבה מתקיימים המשחקים הפאראלימפיים.

התחרויות הקבועות בסבב:

* מרתון טוקיו - מתקיים מדי שנה בפברואר
* מרתון בוסטון - מתקיים מדי שנה בתחילת אפריל
* מרתון לונדון - מתקיים מדי שנה בסוף אפריל
* מרתון ברלין - מתקיים מדי שנה בספטמבר
* מרתון שיקגו - מתקיים מדי שנה באוקטובר
* מרתון ניו יורק - מתקיים מדי שנה בתחילת נובמבר

תחרויות תקופתיות:

* אליפות העולם באתלטיקה - ריצת המרתון מתקיימת במסגרת זו כל שנה אי-זוגית, בחודשים אוגוסט-ספטמבר
* המשחקים האולימפיים - ריצת המרתון מתקיימת במסגרת זו כל ארבע שנים במהלך חודשי הקיץ

קישורים חיצוניים
----------------

* 

* אתר האינטרנט הרשמי של סבב המרתונים המרכזיים העולמי (באנגלית)
צבא ארצות הברית. אחות ליד מיטתו של ילד עיראקי שנפצע מפיצוץ בצד הדרך בעיר סאדר. חדר לטיפול נמרץ, בית החולים אבן סינא, בגדד, עיראק (אפריל 2004).
**אבן סינא** הוא בית חולים בבגדד, עיראק שנבנה על ידי ארבעה רופאים - מודפאר אל שאת'ר, קדים שובאר, קסים עבדול מג'יד וקלמנט סרקיס - באמצע שנות ה-60.  בית החולים נרכש במחיר נמוך מערכו על ידי הממשלה העיראקית לשימושו של סדאם חוסיין, למשפחתו ולצמרת של מפלגת הבעת'. עודאי חוסיין, בנו הבכור של סדאם חוסיין מאשתו הראשונה, אושפז שם באמצע שנות ה-90 אחרי שנפצע בניסיון רצח שכשל. 

בית החולים נמצא באזור הבינלאומי של בגדד ('האזור הירוק') ונתפס על ידי כוחות ארצות הברית זמן קצת אחרי הפלתו של סדאם חוסיין ב-2003. הצבא האמריקאי היה שם עד 30 בספטמבר 2009.
רוב הצוות של בית החולים היה מצבא ארצות הברית ויחידות הצלה ניידות (בית חולים שדה) הנספחות לשדות הקרב כדי להגיש עזרה לחיילים ולאזרחים שנפצעו אנושות, כולל מורדים או תומכים במורדים. במהלך התקופה שבה ניהל צבא ארצות הברית את בית החולים הגיעו לחדר המיון שלו כ-300 מקרי טראומה בחודש.

ב-1 באוקטובר 2009 הוחזר  בית החולים באופן רשמי לממשלה העיראקית כחלק מהסגת כוחות צבא ארצות הברית מבגדד. 

בית החולים אבן סינא התפרסם לאחר הקרנת הסדרה הדוקומנטרית של ערוץ ה-HBO על המלחמה בעיראק דרך סצינות מבית חולים צבאי שם. הסדרה התמקדה בצוות הרפואי של הקרב ה-86 שבסיסו בפורט קמבל, קנטוקי, שהוא הבסיס של הדיוויזיה המוטסת ה-101 והייתה אחת ממספר יחידות רפואיות שאיישו את בית החולים.

קישורים חיצוניים
----------------

ויקישיתוף מדיה וקבצים בנושא **בית החולים אבן סינא** בוויקישיתוף
**טורנירי** **הסבב העולמי של ה-ITF** (באנגלית: **ITF World Tennis Tour**; מכונים גם "**טורנירי הפיוצ'ר**") הם סדרה של טורנירי טניס מקצועניים המתקיימים מסביב לעולם ומאורגנים על ידי הפדרציה הבין-לאומית לטניס (ITF). טורנירים אלו הם נמצאים ברמה המקצוענית השלישית והנמוכה ביותר בסולם הסבבים העולמיים בטניס לגברים (אחרי כלל הטורנירים של ה-ATP: ארבעת הגראנד סלאמים, גמר ה-ATP ותשעת טורנירי המאסטרס, סבב 500 ATP וסבב ATP 250 וטורנירי הצ'לנג'ר.

טורניר זה הוכנס בתוך סולם הדירוג של ה-ATP כדי לתת במה לטניסאים צעירים מקצועניים, על מנת לקבל נקודות בדירוג ATP (אנ'), ולהכין אותם אל תוך טורנירי הצ'לנג'ר, ובעתיד אל תוך טורנירי ה-ATP לרמה הגבוהה יותר. למעשה משמש הסבב כטורנירי הכניסה של טניסאים לדירוג ה-ATP, כאשר כיום כמעט כל טניסאי מקצועני מתחיל את דרכו בסבב זה, בו הוא צובר את נקודות דירוג ה-ATP הראשונות שלו.

היסטוריה ופורמט
---------------

במקור, סבב הטניס לגברים של ה-ITF כלל טורנירי לוויין בודדים, שכל אחד מהם התקיים במשך ארבעה שבועות. הטורניר המקורי הוצג בינואר 1998. עם זאת, בהמשך, ה-ITF הציג טורנירים של ה-Futures (טורנירי הפיוצ'ר), מה שאיפשר גמישות רבה יותר בארגון הטורנירים עבור איגודים לאומיים, והשתתפות בטורנירים לשחקנים. עם הזמן, היחס בין טורנירי Futures ללוויינים גדל עד 2007, אז הופסקו הטורנירים הבודדים לחלוטין, ונשארו טורנירי הפיוצ'ר בלבד.

טורנירי הפיוצ'ר מאפשרים לשחקנים חדשים לזכות בתארים בקריירה ולשפר את הדירוג שלהם. הטורנירים מתקיימים הן ביחידים והן בזוגות ונמשכים שבוע כל אחד. נכון לשנת 2017, קרן הפרסים לכל טורניר היא 15,000 דולר או 25,000 דולק. חלק מהטורנירים מספקים גם דיור למשתתפים. לטורנירים אלו יש בדרך כלל הגרלות מוקדמות גדולות יחסית, המאפשרות לשחקנים לא מדורגים העושים את דרכיהם הראשונות בטניס להיכנס לטורנירים ולצבור נקודות דירוג ATP.

בשנת 2019, בוצעו רפורמות בסבב, ששינו אותו ל-"ITF World Tennis Tour" כשם גג חדש לטורנירי Pro Circuit ו-Junior Circuit לשעבר, והוא ישמש כמסלול השחקנים הצעירים בין משחק הג'וניור לרמות העילית של הטניס המקצועני. השקת הסבב היא שיאה של סדרת רפורמות של ITF שנועדו לתמוך בשחקנים צעירים מוכשרים בהתקדמותם למשחק הבכיר, ולמקד את כספי הפרסים ביעילות לטורנירים מקצועיים כדי לאפשר ליותר שחקנים להתפרנס מטניס מקצועני, ובכך להגדיל את הכמות העולמית של שחקני הטניס המקצועניים ולשפר את הענף כולו.

נקודות דירוג של ה-ATP על הטורנירים
----------------------------------

### לעונת 2022

|  |  |  |  |  |  |
| --- | --- | --- | --- | --- | --- |
| **סוג** | **מנצח** | גמר | חצי גמר | רבע גמר | שמינית גמר |
| M25 | 25 | 16 | 8 | 3 | 1 |
| M15 | 15 | 8 | 4 | 2 | 1 |

קישורים חיצוניים
----------------

* אתר האינטרנט הרשמי של הפדרציה הבין-לאומית לטניס

הערות שוליים
------------
**דינמו מוסקבה** (ברוסית: **Дина́мо-Москва́**) היא קבוצת בנדי ממוסקבה. זו אחת מקבוצות הבנדי הוותיקות ברוסיה. נוסדה בשנת 1923. 

דינמו הייתה הקבוצה הראשונה שזכתה באליפות ברית המועצות ומחזיקה בשיא זכיות באליפות ברית המועצות המועצות ורוסיה. היא זכתה 22 פעמים באליפויות המדינה: 15 פעמים באליפות ברית המועצות ושבע פעמים באליפות רוסיה.

היסטוריה
--------

קבוצת הבנדי של דינמו הוקמה כחלק מאגודת הספורט דינמו בדצמבר 1923.

הקבוצה זכתה באליפות הסובייטית הראשונה בעונת 1936 והפכה לקבוצת הבנדי המצליחה ביותר במדינה כשזכתה באליפות עוד 14 פעמים נוספות. 

לאחר התפרקות ברית המועצות הקבוצה בבית נתקלה בקשיים פיננסיים והתקשתה לזכות שוב באליפות הלאומית עד לפתיחת המאה ה-21 ובעונת 2001 אף נשרה לליגת המשנה ופורקה.

בשנת 2004 הקבוצה הוקמה מחדש וחזרה שוב לליגת העל ובעונת 2005/2006 זכתה לראשונה מזה 28 שנה באליפות הלאומית ובאותה עונה גם זכתה בגביע הרוסי. 

עונת 2006/2007 הייתה המוצלחת ביותר בתולדותיה לאחר שזכתה בכל אחד מהטורנירים בהם השתתפה: אליפות רוסיה, גביע רוסיה, גביע העולם למועדונים, גביע אדסביון וגביע אלופות אירופה. 

בעונת 2013 זכתה באליפות הרוסית בפעם השביעית.

תארים
-----

דינמו נחשבת למועדון הבנדי המעוטר ביותר ברוסיה והיא מחזיקה בשיא אליפויות לאומיות (22). זוהי הקבוצה הרוסית היחידה שהצליחה לזכות בכל התארים בהם השתתפה בעונה אחת (בעונת 2007/2008). הקבוצה גם נחשבת לאחת הקבוצות הרוסיות המצליחות ביותר בזירה האירופית לאחר שזכתה 6 פעמים בגביע האירופי.

### ברית המועצות

**אליפות ברית המועצות**

* אלופה (15 פעמים): 1935-36, 1950-51, 1951-52, 1960-61, 1962-63, 1963-64, 1964-65, 1966-67, 1968-69, 1969-70, 1971-72, 1972-73, 1974-75, 1975-76, 1977-78

**הגביע הסובייטי**

* מחזיקת הגביע (13 פעמים): 1937, 1938, 1940, 1941, 1947, 1948, 1949, 1950, 1951, 1952, 1953, 1954, 1986-87

### רוסיה

**אליפות רוסיה**

* אלופה (7 פעמים): 2005-06, 2006-07, 2007-08, 2008-09, 2009-10, 2011-12, 2012-13

**הגביע הרוסי**

* מחזיקת הגביע (6 פעמים): 2005, 2006, 2008, 2010-11, 2011, 2012

**הסופרקאפ הרוסי**

* מחזיקת הגביע (2 פעמים): 2013, 2014

### אירופה והעולם

**גביע אלופות אירופה**

* אלופה (6 פעמים): 1974-75, 1975-76, 1976-77, 2005-06, 2007-08, 2008—2009

**גביע העולם**

* מחזיקת הגביע (3 פעמים): 2006, 2007, 2013

קישורים חיצוניים
----------------

* אתר האינטרנט הרשמי של דינמו מוסקבה
* דינמו מוסקבה, ברשת החברתית VK
* דינמו מוסקבה, ברשת החברתית פייסבוק

* דינמו מוסקבה, ברשת החברתית טוויטר

* דינמו מוסקבה, ברשת החברתית VK
**הנרי פיץ' טיילור** (באנגלית:**Henry Fitch Taylor**‏; 1853 – 1925) היה צייר אמריקאי, הוותיק ביותר בדור האמנים האמריקאים שעבדו בסגנון הקוביזם. טיילור שימש כנשיא הראשון של התאחדות האמנים והציירים האמריקאית (AAPS), הארגון שהקים את תערוכת האמורי בשנת 1913.

ביוגרפיה
--------

טיילור נולד בסינסינטי, אוהיו בשנת 1853. הוא למד באקדמיה ז'וליאן בפריז ובשנת 1885 נסע לברביזון לצייר. הוא חזר לאמריקה בשנת 1888 או בשנת 1889, והקים את הסטודיו שלו בעיר ניו יורק.

בין השנים 1898–1908 התגורר טיילור בקוס קוב, קונטיקט. הוא היה חלק ממושבת האמנות שם. בקוס קוב יצר ציורים אך לא הציג את עבודותיו. בין ידידיו היו ג'ון הנרי טוואצ'טמן, צ'יילד האסאם, ארתור דייוויס, ג'ורג' לוקאס וולט קון; רבים ממכרים אלה מילאו תפקיד חשוב בחייו של טיילור כאמן.

דמות עם גיטרה, 1914
טיילור התחתן עם קלרה סידני פוטר דווידג', בתו של הבישוף הנרי קודמן פוטר, ב־20 במרץ 1913. הם עברו לאחוזתה בסטטן איילנד.

תערוכת הארמורי
--------------

כפי שדווח על ידי ג'רום מאיירס באוטוביוגרפיה שלו "האמן במנהטן"

> 
> אלמר מקריי ואני הקמנו את "אגודת הפסטליסטים", להצגת רישומים ופסטלים. מבלי שהבנו זאת אז, לחברה זו היו השלכות חשובות על קורות האמנות האמריקאית שלאחר מכן. זמן מה אחר כך בגלריית מדיסון, שהנרי פיץ' טיילור היה האוצר שלה, וולט קון, אלמר מקריי ואני הצגנו את עבודותינו. כשנוסעים על ספינה יחד הופכים לידידותיים, כך במסע שלנו בתערוכה של שבועיים, לא היה חסר זמן לדבר אחד עם השני. וולט קון אמר לי - מאיירס, אתה ומקריי עשיתם רבות לאגודת הפסטליסטים'. מדוע איננו יכולים לבצע תוכנית לתערוכה גדולה?" אז הסכמנו לדבר על כך בסטודיו שלי ממול לספרייה הציבורית בניו יורק. (תאריך: 14 בדצמבר 1911) שם התקיימה הפגישה הראשונה שלנו (קון, מקריי, טיילור, מאיירס) והורכבה רשימת חברים שהביאה בסופו של דבר לארגון "אגודת הציירים והפסלים האמריקאים". כפי שמצוטט וולט קון בחוברת ההנצחה שלו, "סיפור תערוכת הארמורי": "לקבוצת ארבעת הגברים שהפעילו לראשונה את הגלגלים לא היה מושג עד לאן פעילותם תוביל."
> 
> 
> 
> 

מופשט מוזיקלי
בתערוכת הארמורי בשנת 1913 הוצגו שלושה מציוריו של טיילור: אומן, זנות, וחשיכת בוקר.

הטרגדיה בשנת 1921
-----------------

בשנת 1921 טבעה אשתו של טיילור. בכותרת הניו יורק טיימס נכתב: "בתו של הבישוף פוטר טבעה. גופתה של גברת הנרי פיץ' טיילור התגלתה בביצה ליד ביתה בלונג איילנד. הייתה לה מחלה בעמוד השדרה. חושבים שהיא שהיא נפלה לבוץ ולא הצליחה להשתחרר מעצמה."

טיילור נפטר ב -10 בספטמבר 1925 בפליינפילד, ניו המפשייר.

קישורים חיצוניים
----------------

ויקישיתוף מדיה וקבצים בנושא **הנרי פיץ' טיילור** בוויקישיתוף

הערות שוליים
------------

1. ↑  eMuseumPlus - Exhibitions | Result, emp-web-95.zetcom.ch
2. ↑  Henry Fitch Taylor - Biography, www.askart.com
3. ↑  "MRS. DAVIDGE WIFE OF ARTIST TAYLOR; Eldest Daughter of Bishop Potter Married to Henry Fitch Taylor on March 20". *The New York Times* (באנגלית אמריקאית). 1913-03-29. ISSN 0362-4331. נבדק ב-2021-06-26.
4. ↑  Myers, Jerome (1940). Artist in Manhattan. American Artists Group.
5. ↑  Milton W. Brown, The Story Of The Armory Show, The Joseph H. Hirshhorn Foundation, New York Graphics Society 1955.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6704 4631
* LCCN: no2005106778
* RKD: 98060
* SNAC: w6wh3swc
* ULAN: 500050992
* VIAF: 19419617
* WorldCat: lccn-no2005106778

 |
התאומים **היפנוס** ותנטוס.
**היפנוס** (יוונית עתיקה: Ύπνος, "שינה") היה התגלמות השינה במיתולוגיה היוונית. בקרב הרומאים הוא נודע כ**סומנוס** (Somnus).

מיתולוגיה
---------

היפנוס שכן במערה אפלה בעולם התחתון, הרחק מאור השמש. למערה לא היה פתח ולא הייתה כניסה. מי שכן מעז להגיע אל המערה נתקל במרבד פרחי פרג בעלי ריח משכר ונרדם. כך נשמרת הדממה על מנת שאיש לא יוכל להיכנס ולהפריע לתנומתו של היפנוס השקוע בתרדמה.

ב"איליאדה" היפנוס מוזכר כאחיו התאום של תנטוס, התגלמות המוות. הסיודוס (בתאוגוניה) מציין שהיפנוס הוא בנה של ניקס, אלת הלילה, אך הוא לא נוקב בשמו של האב.

היפנוס היה אביו של מורפיאוס, אל החלומות, וכן היה אחד מבני לווייתו של האדס, אל השאול ושליט המתים. הוא העניק לאנדימיון את היכולת לישון עם עיניו פקוחות, כדי שגם בשנתו יוכל להשגיח על אהובתו סלנה, אלת הירח. אולם, מעבר לסיפורים אלו היפנוס כמעט ולא מופיע בסיפורי המיתולוגיה, ומעולם לא הייתה לו כיתת פולחן מרכזית.

שימושים
-------

באמנות היפנוס תואר כגבר צעיר ערום בעל כנפיים הבוקעות מרקותיו. לעיתים הוא הוצג כבעל זקן וכנפיים המחוברות לכתפיו. 

משמו של האל היפנוס נגזר המושג היפנוזה שנטבע ב-1841 על ידי הרופא המנתח הסקוטי ג'יימס ברייד.

קישורים חיצוניים
----------------

ויקישיתוף מדיה וקבצים בנושא **היפנוס** בוויקישיתוף
* היפנוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17840861r (data)
* GND: 118815571
* LCCN: no2017026634
* SUDOC: 236772732
* VIAF: 10642481
* WorldCat: viaf-10642481

 |
**איתי רוזנבאום** (נולד בשנת 1966) הוא מוזיקאי, פסנתרן, מלחין ומעבד מוזיקלי.

ביוגרפיה
--------

איתי רוזנבאום נולד בשנת 1966 בירושלים. בילדותו התגורר מספר שנים בהונדורס ובבוליביה. למד בבית ספר תיכון בירושלים, ובזמן לימודיו הופיע וניגן עם הרכבי ג'אז רבים. בתקופה זו למד נגינת פסנתר ג'אז וקלאסי, תאוריית המוזיקה ופיתוח שמיעה.

בשנת 1988 היה חבר להקמת להקת "אטרף" עם רובנס, אהרוני בנארי וויקטור אזוס, עמם הופיע והקליט עד נסיעתו לבוסטון. בתקופה שקדמה למעבר הופיע עם הזמרת חדוה מלר ובהצגת תיאטרון החאן "ינתי פרזי", במוזיקה מאת אלון אולארצ'יק. בין השנים 1989–1992 חי בבוסטון שבארצות הברית, שם סיים בהצטיינות לימודי תואר ראשון בעיבוד והלחנה.

בין השנים 1992–1994 ניגן בהפקות פופ עם מיקי גבריאלוב, גלי עטרי ובהופעות טלוויזיה עם דוד ד'אור ועוד, ולמד שנה לימודי אדריכלות בבצלאל. בשנים 1996–1999 ניהל והפיק את הרכב "אילנה אליה וג'באליו" שהתמחה בביצוע שירים כורדיים אותנטיים וחומר מוזיקלי נוסף מהמזרח התיכון. רוזנבאום הפיק להרכב זה תקליטור והופיע עמו בפסטיבלים באירופה.

ב-2000 הקים עם הגיטריסט אצ'ה בר את הרכב הג'אז "אנסמבל הצוללת הצהובה", שביצע את יצירותיו. ההרכב הקליט שני תקליטורים, הופיע בפסטיבל ג'אז בים האדום באילת ב-2001, מופע מיוחד לפסטיבל הג'אז הבינלאומי הראשון בירושלים והופעות עם זמרת הג'אז שילה ג'ורדן, נגן הבס צ'אק איזראלס, יוני רכטר, שלמה גרוניך ואמנים ישראלים נוספים. החל ב-2008 הופיע ההרכב המורחב עם זמרת הלדינו אודליה דהאן ורביעיית כלי קשת בתוכנית יצירות ג'אז על נושאים משירי הלדינו המסורתיים. ב-2004 חזר ללמוד אצל בת-שבע רובינשטיין ואצל ארז רפופורט, ובשנת 2014 קיבל תואר דוקטור בקומפוזיציה עם סיום לימודיו ב-University of California Santa Cruz.

בין השנים 2007–2010 כהן רוזנבאום כראש מסלול יצירה במחלקה הרב-תחומית באקדמיה למוזיקה ולמחול בירושלים, שם לימד פסנתר, קומפוזיציה ואלתור בין השנים 2005–2011. כמו כן לימד פסנתר ג'אז באקדמיה למוזיקה באוניברסיטת תל אביב, וניהל את מגמת המוזיקה העל-אזורית בירושלים, הפועלת במרכז המוזיקה "הצוללת הצהובה".

דיסקוגרפיה
----------

* Ilana Eliya - (MCI) 1996
* Ittai Rosenbaum, Atcha Bar and YSE - (The Yellow Submarine) 2000
* Solika - (The 8th Note) 2008
* Music From the Chamber - (Præsentem) 2009
* Between Waters and Waters - (Præsentem) 2009

קישורים חיצוניים
----------------

* אתר האינטרנט הרשמי של איתי רוזנבאום (באנגלית)

* איתי רוזנבאום, באתר Discogs (באנגלית)
רבי **שְׁלֹמֹה יַעֲקֹב אַיְּיכְנְשְׁטֵיין** (1830, ה'תק"ץ - 4 בדצמבר 1885, כ"ו בכסלו ה'תרמ"ו) היה אדמו"ר בדור השלישי בשושלת זידיטשוב.

ביוגרפיה
--------

נולד בשנת ה'תק"ץ בזידיטשוב לרבי יצחק אייזיק אייכנשטיין (**המהרי"א מזידיטשוב**), נישא בזיווג ראשון לבתו של רבי יוסף רוטנברג מקוזובה, ובזיווג שני נישא לחיה בתו של רבי אברהם אבא הורוביץ משנדישוב. 

לאחר פטירת אביו בט' בסיון ה'תרל"ג החל רבי שלמה יעקב לכהן באדמו"רות בזידיטשוב לצד אחיו הגדולים רבי אלכסנדר סנדר יום טוב ליפא ורבי אליהו. עם זאת מרבית חסידי אביו היו אצל אחיו ורק מקצתם היו חסידיו. במחציתה השנייה של שנת ה'תרל"א היגר רבי שלמה יעקב לעיר סטרי שבמחוז סטריסקי בחבל לביב שבמערב אוקראינה, שם התגורר עד לפטירתו בכ"ו בכסלו ה'תרל"ג.

צאצאיו
------

מזיווג ראשון:

* רבי אלטר, רב ביוריטשוב (נפטר ה'תר"ף).
* רבי יששכר בעריש, חתן רבי אברהם אבא הורוביץ משנדישוב.

מזיווג שני:

* רבי יצחק אייזיק מנחם, רב בפודהייץ (נפטר י"ג באדר א' ה'תש"ג).
* רבי אליהו, רב בזקופנה
* רבי זאב וולף, רב ביושניצו (נפטר ה'ת"ש)
* רבי אלכסנדר סנדר ליפא, רב ביושניצו
* אשת רבי נפתלי ערליך מדליטין (ג' בניסן תרכ"ג - תש"ג) נכד רבי צבי הירש מזידיטשוב
* אשת רבי יצחק אלעזר אונגר (האדמו"ר החמישי מדומברובה), בן רבי משה אליקים בריעה אונגר.
דוגמה לעצים בפארק לאומי רדווד (אין תמונה של העץ "היפריון" עצמו).
**"היפריון"** הוא העץ הגבוה בעולם (נכון ל-2011). גובהו במדידה האחרונה 115.92 מטרים. העץ הוא מהמין סקוויה נאה, והוא גדל בפארק לאומי רדווד שבאזור החוף בצפון-מערב קליפורניה. העץ נקרא על-שם היפריון - דמות מהמיתולוגיה היוונית.

העץ התגלה ב-8 בספטמבר 2006 על ידי חוקר הטבע כריס אטקינס וחובב הטבע מייקל טיילור באזור מרוחק ב"פארק הלאומי רדווד". גובהו של העץ אומת על ידי ד"ר סטיבן סילֶט (Stephen C. Sillett), בוטנאי אמריקאי מומחה לסביבת גידול טבעית ביערות עצים עתיקים, וכן מומחה לעצים גבוהים. 
המיקום המדויק של העץ לא נחשף לציבור, מחשש שתנועה רבה של אנשים תפריע למערכת האקולוגית סביב העץ ואף תפגע בה.

חוקרים טוענים שנזק של נקר בראשו מנעה מ"היפריון" להגיע ל-115.8 מטרים בזמן שאומת גובהו על ידי ד"ר סילט. לפי מחקר ביולוגי משנת 2004, שיא הגובה האפשרי לעץ הוא 130-120 מטרים. 

נפחו של העץ בזמן אימות גובהו היה 502 מ"ק עץ. העץ הוא בן 600 שנים, והוא ממשיך לצמוח, כך שהוא יגדל ויגבה עוד באופן משמעותי.

ב-2 באוגוסט 2022 נאסרה הגישה לעץ, לאחר שהושחת על ידי תיירים.

הערות שוליים
------------

1. ↑  במיתולוגיה היוונית הקדומה היפריון הוא שם נלווה להליוס כשהעץ השני בגובהו שגובהו כ-114.7 מטרים נקרא בשם זה, או אפולו, אל השמש, ובמאוחרת יותר הוא אחד הטיטאנים.
2. ↑  הוא היה המדען הראשון שחקר את סביבת הגידול הטבעית של עצי "סקוויה נאה" ופיתח שיטות חדשות לטיפוס, מחקר ולימוד על עצים גבוהים. הוא טיפס על רבים מהעצים הגבוהים ביותר בעולם כדי לחקור את המערכת האקולוגית בצמרות העצים, ונחשב לסמכות הבכירה ביותר לגבי עצים גבוהים ובייחוד למין "סקוויה נאה" "רדווד החוף").
3. ↑  George W. Koch, Stephen C. Sillett, Gregory M. Jennings & Stephen D. Davis, The limits to tree height, letters to nature, 2004 Nature Publishing Group.
4. ↑  ניסן צור, 5,000 דולר קנס: נאסרה הגישה לעץ הגבוה בעולם, באתר ערוץ 7, 2 באוגוסט 2022
אין תמונה חופשיתאין תמונה חופשית
**איתי פרנסיס** (נולד ב-23 ביוני 1976) הוא מאמן אמנויות לחימה, לשעבר אלוף אירופה באיגרוף תאילנדי ואלוף העולם בקיקבוקס.

איתי פרנסיס נולד וגדל בשכונת נאות אפקה בתל אביב. התחיל להתאמן בלחימה משולבת בהיותו בן תשע אצל אלי אלימלך בהדר יוסף, המשיך להתאמן אצל אלימלך בשיטת לחימה משולבת, עד שנסע להתאמן באירופה ב-1999, שם התגורר. בגיל 15 קיבל תעודה שחורה, בגיל 21 קיבל תעודה שחורה דאן 2. ב-2001 עבר להתאמן עם רוב קמאן באמסטרדם.[דרוש מקור]

פרנסיס היה אלוף ישראל בקרטה מגע מלא בשנים 1994-1989 ואלוף ישראל באיגרוף תאילנדי בשנים 1999-1992.[דרוש מקור]

* באפריל 1999 זכה באליפות אירופה בקיק בוקסינג.
* ביולי 1999 זכה באליפות העולם בקיק בוקסינג.
* ב-2001 זכה באליפות אירופה באיגרוף תאילנדי.

ב-2002 הפסיק להתחרות. מאזנו עומד על 33 קרבות מקצוענים, מתוך 16 ניצחונות ו-4 הפסדים, 12 מניצחונותיו השיג בנוק אאוט.[דרוש מקור]
פרנסיס שנחשב כמתאגרף הקיק-בוקס שהגיע להישגים הגבוהים ביותר לחם בזירה עם שמות גדולים כגון אנדי סאוור, ואלברט קראוס, שניהם אלופי ה-k1-max לשעבר, את שניהם זכה לנצח בנקודות.

איתי נחשב חלוץ בתחום האגרוף התאילנדי בישראל והראשון שיצא להתחרות בחו״ל וזכה להישגים בינלאומיים ראשונים ובעצם סלל את הדרך לבאים אחריו
לאחר פרישתו עבד במשרה מלאה כמפיץ מוצרי התזונה הרבלייף. פרנסיס אימן שנים רבות במשרה חלקית.
ב-2007 פרנסיס חזר בתשובה, באוגוסט 2009 שב לישראל, בה הוא מתגורר כיום (2011). בשעות הבוקר הוא לומד בישיבה ובשעות אחר-הצהרים והערב מאמן.[דרוש מקור]

פרנסיס התחתן בגיל 37 בשנת 2013.[דרוש מקור]

קישורים חיצוניים
----------------

* סרטונים מהקרבות של איתי פרנסיס
דגם תלת-ממדי של יון כלורט - אטום הכלור בירוק, אטומי החמצן באדום
נוסחת מבנה וקשרים של יון כלורט
בכימיה, **כלורט** הוא אניון (יון שלילי), המורכב מאטום כלור אחד ושלושה אטומי חמצן, ובעל מטען 1-. נוסחת המבנה שלו היא −ClO3. במבנה זה, דרגת החמצון של אטום הכלור היא 5+. המונח "כלורט" מתייחס לעיתים גם לתרכובת כימית המכילה את האניון; כלורטים הם מלחים של חומצה כלורית. כצפוי לפי מודל VSEPR, לאניון כלורט מבנה גאומטרי של פירמידה משולשת.

כלורטים הם מחמצנים חזקים, ויש להרחיקם מחומרים אורגניים, או חומרים המתחמצנים בקלות. בעבור היו כלורטים נפוצים בפירוטכניקה, אך השימוש בהם פחת עקב חוסר יציבותם, והם הוחלפו בעיקר בפרכלורטים.

דוגמאות לכלורטים נפוצים:

* אשלגן כלורט, KClO3
* נתרן כלורט, NaClO3
* מגנזיום כלורט, Mg(ClO3)2

הכנה
----

ניתן להכין כלורט של מתכת על ידי הוספת כלור להידרוקסיד מתכת חם. להלן תהליך ההכנה של אשלגן כלורט, לדוגמה:

3Cl2 + 6KOH → 5KCl + KClO3 + 3H2O
בקנה מידה תעשייתי, ההפקה של אשלגן כלורט שונה מהתהליך הנ"ל. הייצור מתחיל באלקטרוליזה של תמיסת נתרן כלוריד ליצירת נתרן כלורט, אותו מגיבים עם אשלגן כלוריד, לשיקוע אשלגן כלורט. בשיקוע נוצר מחדש נתרן כלוריד, שמוחזר לתמיסת האם לאלקטרוליזה.

סימון סטוק
----------

נתרן כלורט - מלח הנתרן של כלורט
לעיתים משמש המונח "כלורט" לציון כל אניון של כלור וחמצן. בצורה זו, ניתן להוסיף ספרות רומיות בסוגריים לאחר המילה "כלורט", כדי לציין את דרגת החמצון של אטום הכלור בתרכובת:

| שם מקובל | סימון סטוק | דרגת חמצון | נוסחת מבנה |
| --- | --- | --- | --- |
| היפוכלוריט | כלורט (I) | 1+ | −ClO |
| כלוריט | כלורט (III) | 3+ | −ClO2 |
| **כלורט** | כלורט (V) | 5+ | −ClO3 |
| פרכלורט | כלורט (VII) | 7+ | −ClO4 |

צורת סימון זו אינה נפוצה, ובדרך כלל המונח "כלורט" מציין תרכובת עם כלור בדרגת חמצון 5+ בלבד.

קישורים חיצוניים
----------------

ויקישיתוף מדיה וקבצים בנושא **כלורט** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285619905171
* BnF: cb12151748t (data)
* LCCN: sh85024526

 |
**ליזל גולדארבייטר** (בגרמנית: **Lisl Goldarbeiter**;‏ 23 במרץ 1909 - 14 בדצמבר 1997) הייתה דוגמנית אוסטרית ממוצא יהודי, מיס אוסטריה הראשונה, זוכת "תחרות היופי הבינלאומית" (שכונתה "מיס תבל") לשנת 1929.

ביוגרפיה
--------

גולדארבייטר נולדה בווינה לאם נוצרייה שהתגיירה ולאב יהודי. 

בשנת 1929 זכתה בתחרות מיס אוסטריה הראשונה שנערכה.

בפברואר אותה שנה השתתפה בתחרות מיס אירופה.

ביוני אותה שנה היא התחרתה גם ב"תחרות היופי הבינלאומית" שכונתה "מיס תבל", וזכתה מקום הראשון.
בעקבות זכייתה בתחרות היא סוקרה רבות בתקשורת, ובגלל היותה יהודייה זכתה לתשומת לב עקב התגברות האנטישמיות באירופה ובארצות הברית באותה תקופה.

ב-2006 הופק סרט תיעודי אודותיה, "מיס תבל 1929-ליזל גולדארבייטר: מלכה בווינה".

ב-1949 נישאה ליוצר הסרטים מרסל טנצר.

קישורים חיצוניים
----------------

ויקישיתוף מדיה וקבצים בנושא **ליזל גולדארבייטר** בוויקישיתוף
* מיס תבל 1929 - ליזל גולדארבייטר מלכת וינה מרכז הצפייה - קטלוג הסרטים המקוון באתר יד ושם

הערות שוליים
------------

1. ↑
2. ↑  Miss Universe 1929 - Lisl Goldarbeiter. A Queen in Wien, *Transilvania International Film Festival*

|  |  |
| --- | --- |
| בקרת זהויות עריכת הנתון בוויקינתונים | 
* GND: 131924605
* ISNI: 0000 0000 1888 6007
* VIAF: 35602131
* WorldCat: viaf-35602131

 |
**כלותה** (באנגלית: **Clutha River**, במאורית: **Mata-Au**) הוא הנהר השני באורכו בניו זילנד, והארוך ביותר באי הדרומי.
הנהר זורם בכיוון דרום-דרום מזרח לאורך 338 קילומטרים דרך מרכז ודרום חבל אוטגו, מאזור אגם ואנקה באלפים הדרומיים ועד שפכו לאוקיינוס השקט, כ-75 קילומטרים דרומית-מערבית לעיר דנידין.

ספיקתו של נהר כלותה היא הגבוהה ביותר בין נהרות ניו זילנד וזרימתו היא המהירה ביותר מבין נהרות המדינה.
הנהר ידוע בנופיו היפים ובהיסטוריה של כריית זהב לאורך גדותיו בתקופת הבהלה לזהב במאה ה-19. בחלקו העליון של הנהר, צבע מימיו הוא טורקיז, תופעה שמתרחשת עקב התערבבות מימיו עם מי הקרחונים באגם ואנקה.

בזמני קדם אזור הנהר היה מאזורי המחיה של עוף המואה ושל עיט האסטי אשר צד את המואה. שני המינים נכחדו לאחר הגעת המאורים לניו זילנד. פירוש שמו המאורי של הנהר, Mata-Au, הוא "זרם שטחי". את שמו האנגלי קיבל הנהר מכינויו הגאלי של נהר קלאייד (Clyde) בסקוטלנד, אשר זורם דרך גלאזגו.

אזור הנהר סובל משיטפונות תכופים, כשהידוע מביניהם אירע בשנת 1878, ובמהלכו נהרסו שני גשרים שהיו באותה עת על הנהר.

קישורים חיצוניים
----------------

ויקישיתוף מדיה וקבצים בנושא **כלותה** בוויקישיתוף
* כלותה, באתר אנציקלופדיה בריטניקה (באנגלית)

גשר כביש מעל הנהר, באזור העיירה בל-כלותה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284079905171
* LCCN: sh85027259
* VIAF: 315526251
* WorldCat (עם VIAF): 315526251

 |
איור מודרני של היפספיסט
**היפספיסטים** (מיוונית: Ὑπασπιστής - נושא מגן) או כפי שהם היו מוכרים לאחר מותו של אלכסנדר הגדול ארגרספידים (מיוונית: Ἀργυράσπιδες - מגני הכסף) היו יחידת עלית בחיל הרגלים של הצבא המוקדוני. סביר להניח שפיליפוס השני יסד את היחידה זמן מה לאחר שנת 356 לפנה"ס. בקרב הוצבו בדרך כלל באגף הימני היוקרתי של הפלנקס. כמו כן, השתתפו בתמרונים מורכבים שדרשו מסעות ארוכים ומוזכרים תדיר על ידי אריאנוס בהקשר למעשי אומץ עילאי בקרב.

היפספיסטים גויסו מקרב האיכרים המוקדונים, אך בניגוד לפזיטיירוי ששירתו בפלנקס וגויסו על בסיס אזורי, כלומר, בני אותו אזור שירתו באותה חטיבה, היפספטים גויסו מכל רחבי המדינה לשירות ביחידה אחת. בתקופתו של אלכסנדר היחידה מנתה 3,000 לוחמים מחולקים ל-3 חטיבות בנות 1,000 איש כל אחת בשם כיליארכיה. כל כילארכיה חולקה לגדוד (פנטכוסיארכיה) בן 500 חיילים.

מקובל לחשוב שחימושם היה קל יותר מפזיטיירוי ששירתו בפלנקס, אך ייתכן שהניידות הרבה של היחידה נבעה ממשמעת טובה, אימון ותכונות אחרות. אם זה נכון, חימושם היה ככל הנראה דומה לחימוש ההופליטים היוונים בני התקופה: מגן אספיס גדול, חנית דורי, קסדה וחרב קצרה (קופיס). סביר שלא עטו שריון גוף.

בתחילת מסעו של אלכסנדר הגדול הפיקוד על היחידה נמסר לניקנור, בנו של פרמניון. עם מותו של ניקנור בשנת 330 לפנה"ס, נמסר הפיקוד לסלאוקוס, לימים השליט הראשון של הממלכה הסלאוקית.

לקריאה נוספת
------------

* Edward M. Anson, Alexander's Hypaspists and the Argyraspids, Historia: Zeitschrift für Alte Geschichte, Bd. 30, H. 1 (1st Qtr. 1981), pp. 117 - 120
* R. D. Milns, The Hypaspists of Alexander III: Some Problems, Historia: Zeitschrift für Alte Geschichte, Bd. 20, H. 2/3 (2nd Qtr. 1971), pp. 186 - 195

קישורים חיצוניים
----------------

ויקישיתוף מדיה וקבצים בנושא **היפספיסט** בוויקישיתוף
* היפספיסט, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  לזיהוי של הארגרספידים עם ההיפספיסטים ראו: Edward M. Anson, Alexander's Hypaspists and the Argyraspids, Historia: Zeitschrift für Alte Geschichte, Bd. 30, H. 1 (1st Qtr. 1981), pp. 117 - 120
2. ↑  R. D. Milns, The Hypaspists of Alexander III: Some Problems, Historia: Zeitschrift für Alte Geschichte, Bd. 20, H. 2/3 (2nd Qtr. 1971), p. 186
3. ↑  R. D. Milns, The Hypaspists of Alexander III: Some Problems, Historia: Zeitschrift für Alte Geschichte, Bd. 20, H. 2/3 (2nd Qtr. 1971), p. 186
4. ↑  R. D. Milns, The Hypaspists of Alexander III: Some Problems, Historia: Zeitschrift für Alte Geschichte, Bd. 20, H. 2/3 (2nd Qtr. 1971), p. 188
**היפסילופודון** (שם מדעי: *Hypsilophodon*; משמעות השם: "odon" - שיניים, "Hypsilophus" - שמה המדעי הקדום של האיגואנה, כלומר: "שיני איגואנה"; שם זה נועד שלא לבלבל עם האיגואנודון שפירוש שמו זהה) הוא סוג דינוזאור ממשפחת היפסילופודוניים אשר חי באירופה במשך הקרטיקון התחתון שלפני 125–130 מיליון שנה.

המאובנים של ההיפסילופודון נמצאו ב-1949 מהאי וייט שבבריטניה, שם היה מצבור גדול של מאובנים, והוא תואר לראשונה ב-1867 בידי החוקר תומאס הנרי האקסלי. הסוג הכיל מין בודד - *Hypsilophodon foxii* שפירושו: שועל.

תיאור וטקסונומיה
----------------

אורך הדינוזאור הגיע ל-1.8 מטר ולמשקל ממוצע של 20 ק"ג, קטן יחסית לדינוזאור. במשך השנים היו תפיסות מוטעות לגבי מראהו ותכונותיו. חוקרים מראים כיום שבניגוד לתפיסה הרווחת הוא לא יכל לטפס על עצים לזמן רב ולא היה מכוסה בשריון קשקשים. כמו כן העריכו בעבר שאורכו הגיע ל-2.3 מטרים והתברר שזו הייתה טעות. הוא היה אוכל צמחים או אוכל-כול והיה דו-רגלי שנע בזריזות כדי לחמוק מטורפים כמו הנאוונאטור. מספר חוקרים רואים בו שוכן עצים קופצני החי בדומה לקנגורו אילני.

לא ברור מה הקשר בין ההיפסילופודון לבני קבוצת האורניתופודה שבה ההדרוזאוריים. הוא היה קרובם של הדריוזאורוס והאורודרומיאוס למשפחת ההיפסילופודוניים.

בתרבות
------

* ההיפסילפודון מופיע בסדרה העולם שאבד של ה-BBC כיצור החי במרומי יער האמזונאס.
* בסדרה הקומית מ-1991 דינוזאורים הבן הבכור, רובי סינקלייר הוא היפסלופודון.
* פרטי היפסילופודון מופיעים בהמסע לעמק החלומות.
* גולגולת של היפסילופודון מופיעה בפארק היורה אך לא מופיע פרט חי בסרט (למרות שכמעט הוסיפו הופעה שלו בסצנה שנמחקה). הוא מופיע גם בשני הספרים כיצור יער זריז (ייתכן שמבלבל עם דריוזאורוס). בנוסף הוא מופיע במשחק פארק היורה 3: בניית פארק.
* ההיפסילופדון מופיע בסדרה הדינוזאורים!.

גלריה
-----

2 שחזורים של שלד היפסילופודון
דגם של היפסילופודון

קישורים חיצוניים
----------------

ויקישיתוף מדיה וקבצים בנושא **היפסילופודון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

* היפסילופודון, באתר אנציקלופדיה בריטניקה (באנגלית)
* Hypsilophodon במדריך הדינוזאורים The Dino Directory של המוזיאון להיסטוריה של הטבע (לונדון)
**סלומון (שלמה) דיק** (1944-1884) היה אגרונום, תלמידו וידידו של הסוציולוג פרנץ אופנהיימר, הוגה רעיון הקואופרציה במרחביה. דיק היה מנהל המשק החקלאי בקואופרציה (1914-1911) וחבר בוועדה שבשנת 1937 בחנה את היתכנותה של תוכנית מדגסקר באחד מגלגוליה המוקדמים, עבור הממשלה הפולנית.

חייו
----

דיק נולד בבוצ'אץ' ב-1884, למד בסמינר למורים ולמד חקלאות בדאהלם שבסקסוניה התחתונה. ב-1905 היה למורה בבית הספר החקלאי של יק"א בסלובודקה לישנה אשר בגליציה המזרחית בסמוך לקולומיאה שם ארגן את התלמידים להגנת יהודי קולומיאה מפני פוגרום ולניהול עצמי. לאחר שנתיים נסע לברלין ללימודי תואר בחקלאות באוניברסיטת ברלין ולאחר מכן לימד בבית ספר חקלאי יהודי בשטיינהורסט שבהולשטיין, אולם עזב על רקע סכסוכים על אופן ההוראה ומטרותיה. כשעבד כאגרונום בגרמניה במטרה לחנך נוער יהודי לעבודת האדמה יצר קשר עם אופנהיימר, אותו הכיר בתקופת לימודיו. 

כאשר נוסדה החווה הקואופרטיבית במרחביה ב-1911, מינה אופנהיימר את דיק לנהל את החווה. דיק הכניס למשק זנים וגידולים חדשים, הנהיג מחזור זרעים, נהל מלחמה במזיקים, הדריך והכשיר את החברים, קשר קשרים עם השכנים ועם הממשלה ואף היה בקשרים מקצועיים עם עמיתו למקצוע אהרן אהרנסון. עקב מצב בריאותו יצא בקיץ 1914 לחופשה בגרמניה אך שובו לארץ נמנע בגלל פרוץ מלחמת העולם הראשונה והוא נשאר באירופה. דיק קיבל מינוי כמפקח מטעם הממשלה על נחלותיו של הקיסר הגרמני לשעבר וכן עבד כשמאי. הוא נשאר קשור לעשייה הציונית, השתתף כמומחה בוועידת לונדון ביולי 1920 וכציר בקונגרס הציוני העולמי ה-18 בפראג (21 באוגוסט - 4 בספטמבר 1933). 

לאחר הקונגרס, וכתוצאה משינוי האווירה בגרמניה, החליט ב-1934 לחזור לארץ-ישראל. קיבל תפקיד במחלקת ההתיישבות של הסוכנות היהודית והסתובב מטעמה בארץ להכין סקירות על יישובים וקבוצות חקלאיות.

דיק הוזמן להיות חבר בשתי משלחות שנועדו למצוא פתרונות התיישבות ליהודי אירופה. ב-1937 היה חבר במשלחת מטעם הממשלה הפולנית למדגסקר וחודשים ספורים לאחר מכן הצטרף כיועץ מומחה למשלחת הולנדית שיצאה לבדוק אפשרות דומה בגיאנה ההולנדית.

מצב בריאותו הורע פעם נוספת, לכן יצא דיק לאירופה למטרות ריפוי. פרוץ מלחמת העולם השנייה מנע את חזרתו ולכן נשאר בצרפת. הוא נפטר מסרטן ב-1944, בגרנובל.

קישורים חיצוניים
----------------

* דיק באתר יוצאי בוצ'אץ'

הערות שוליים
------------

1. ↑  ההתכנסות הראשונה של התנועה הציונית לאחר תום מלחמת העולם הראשונה. בוועידה הוחלט על הקמת קרן היסוד והקמת ההנהלה הציונית העולמית
**שלמה גור (גרזובסקי)** (25 ביולי 1913 - 7 בפברואר 1997) היה הוגה רעיון "חומה ומגדל" ומפקד חיל המדע.

קורות חיים
----------

שלמה גרזובסקי נולד ביולי 1913 באומן שבאוקראינה. בעקבות המהפכה הבולשביקית ברח לרומניה, וממנה עלה לארץ ישראל בשנת 1930. למד חקלאות בבית הספר "מקוה ישראל". בשנת 1936 נמנה עם מייסדי קיבוץ ניר דוד (תל-עמל). במהלך מאורעות תרצ"ו-תרצ"ט הגה ותכנן את רעיון "חומה ומגדל" להקמה מהירה של יישובים חקלאיים יהודיים מוגנים. בשנת 1938 עזר לדוד הכהן במיזם גדר הצפון.

בקיץ 1945 יצא לארצות הברית להשתלמות בנושאי מים. ב-18 באוגוסט 1947 חזר לישראל והחל בפעילות ב"הגנה". הוא התבקש לערוך סקירה של מצב הנשק שבידי היישוב, וממצאיו היו שכמות הנשק מועטה משחשבו.

באוקטובר 1947 מונה למנהל כל העניינים הלא מדעיים של המחלקה המדעית שהוקמה באותה עת, ובהמשך מונה למפקד חיל המדע בדרגת סגן-אלוף. בעקבות ויכוח תקציבי עם הרמטכ"ל, מרדכי מקלף, הודח מתפקידו.

הוא עזב את הקיבוץ ועבר לתל אביב, שם עבד במחלקה הטכנית של הקיבוץ הארצי.

בהמשך הקים משרד לפיקוח בנייה, והיה מעורב במיזמי בנייה גדולים, ובהם הקמת קמפוס גבעת רם של האוניברסיטה העברית בירושלים, בית החולים הדסה עין כרם משכן הכנסת ובית עיריית תל אביב-יפו. הוא נמנה עם החשודים בפרשת תל גיבורים. הוא הועמד לדין באשמת תיווך לשוחד ונמצא זכאי.

בשנות ה-80 תמך בקידומו של מיזם "התעלה הצפונית", שתקשר בין הים התיכון לים המלח, כחלופה לתעלת הימים הדרומית.

לקריאה נוספת
------------

* אוריאל בכרך, **בכוח הידע: פרקים בתולדות חיל המדע**, הוצאת מודן, 2015.

קישורים חיצוניים
----------------

* אורי מילשטיין, אמונה מיסטית במדע, דבר, 26 באוקטובר 1979
* צבי אלגת, גור התמודד עם השעון, מעריב, 20 בינואר 1963

הערות שוליים
------------

1. ↑  דף הנצחה לשלמה גור, 2008, עמ' 49.
2. ↑  אדריכל ידוע הביא לגילוי פרשת "שוחד בית החולים", מעריב, 18 בינואר 1963
3. ↑  צבי אלגת, "המצפון גבר על הידידות", מעריב, 22 בינואר 1963, המשך
4. ↑  צבי לביא, 18 חודשי מאסר לעו"ד ש. ירקוני, מעריב, 3 בדצמבר 1964
5. ↑  אברהם פלג, חזון רטוב ומלוח, מעריב, 10 בספטמבר 1980, המשך, מעריב, 10 בספטמבר 1980

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007431155805171
* VIAF: 416149066843265602888
* WorldCat: viaf-416149066843265602888

 |
"שליח האהבה", מאת מארי ספרטלי סטילמן
**מכתב אהבה** היא דרך רומנטית להבעת רגשות אהבה בצורה כתובה. המכתב יכול להכיל ממסר קצר של אהבה ועד אזכור ארוך של רגשות, לעיתים בצורה פואטית. מכתבי האהבה קדומים ככל הנראה מאז המצאת הכתב, והעדויות הקדומות ביותר נמצאות במצרים העתיקה. קיימים עדויות לכתבי אהבה מאזורים שונים לאורך ההיסטוריה.

מכתבי האהבה המשיכו לפרוח במחצית הראשונה של המאה ה-20. לפני השימוש הנרחב בטלפונים, מכתבים היו אמצעי התקשורת העיקרי, והיו אחת הדרכים הבודדות של בני זוג להישאר בקשר, במיוחד בזמן מלחמה. במחצית השנייה של המאה, עם עליית המתירנות ועידן המידע, החלו להתמעט מכתבי האהבה.[דרוש מקור] בעידן הדיגיטלי, מכתבי האהבה קיבלו צורות חדשות (לדוגמה, דרך מסרון), אך עיקרם נשאר. הסיבה לכך נעוצה בעובדה שצורת הכתיבה מקלה על הדובר להביע רגשותיו, ביחס למפגש פנים אל פנים.[דרוש מקור]

מכתב האהבה יכול להיכתב במבנה או סגנון. שיטה נפוצה כזו היא בצורת סונטה או פואמה.

קישורים חיצוניים
----------------

ויקישיתוף מדיה וקבצים בנושא **מכתב אהבה** בוויקישיתוף
* אוה אילוז, ט"ו באב: מה נותר היום ממכתב האהבה של פעם, באתר הארץ, 3 באוגוסט 2012
* מכתבי אהבה של גרשם שלום, לוסי דרייפוס ואליעזר בן יהודה, סרטון, באתר החינוך של הספרייה הלאומית
* מכתבי אהבה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536244605171
* BnF: cb11963514w (data)
* GND: 4114412-0
* LCCN: sh85078536

 |
**כלורפרומאזין** (**Chlorpromazine**) היא תרופה אנטי-פסיכוטית טיפוסית ממשפחת הפנותיאזינים והתרופה האנטי-פסיכוטית הראשונה שהתגלתה. התרופה משווקת בישראל תחת השם **טרוקטיל**.

היסטוריה
--------

התרופה שווקה לראשונה בשנת 1952. התרופה, שפותחה במקור כחומר הרדמה לשימוש בניתוחים, נוסתה לראשונה על חולים פסיכיאטריים במחלקות אשפוז שונות בעקבות השפעתה המרדימה החזקה. באותה התקופה התרופה היוותה תחליף חדשני ללובוטומיה, ואף כונתה מספר פעמים בשם "לובוטומיה פרמקולוגית" - הניסויים שנערכו בכלורפרומאזין הראו שהשפעתו על המטופלים נשלטת יותר וספציפית יותר לתסמינים הפסיכוטיים מזו של הלובוטומיה, תוך שמירה על האפקט המרדים החזק המבוקש. באותה התקופה המנגנונים הנוירוכימיים שמעורבים בפעולתה של התרופה לא היו ברורים לחלוטין, אך מאז נערכו מחקרים וניסויים רבים בתחומי הביוכימיה והפרמקולוגיה שהובילו להבנה מלאה יותר של פעולת התרופה.

גילויו של הכלורפרומאזין והמיפוי של השפעותיו המרגיעות הובילו לירידה משמעותית בשימוש בקשירה, בבידוד ובהרדמה של מטופלים פסיכיאטריים פסיכוטיים ואלימים. התרופה פתחה אפיק מחקר חדש שהוביל בתורו לפיתוחן של תרופות אנטי-פסיכוטיות חדשות ושל תרופות נוספות מתחום הפסיכיאטריה כדוגמת התרופות נוגדות הדיכאון. גם חסרונן העיקרי של התרופות האנטי-פסיכוטיות, תופעות הלוואי הרבות שכרוכות בהן, הוטב עם פיתוחן של תרופות אנטי-פסיכוטיות טיפוסיות חדשות ולאחר מכן גם של התרופות האנטי-פסיכוטיות הלא-טיפוסיות כדוגמת קלוזאפין, התרופה הלא-טיפוסית הראשונה, וקוואטיאפין.

שימושים רפואיים
---------------

התרופה משמשת בעיקר לטיפול בסכיזופרניה ובמחלות נפש אחרות המלוות בפסיכוזה. לעיתים התרופה משמשת גם לטיפול במאניה, בהפרעה דו-קוטבית ובשיטיון. במקרים נדירים יותר התרופה עשויה לשמש גם לטיפול באגרסיביות, בהיפראקטיביות, בבחילות והקאות, בשיהוקים כרוניים ובהפרעות חרדה.

תופעות לוואי
------------

תופעות הלוואי השכיחות ביותר של התרופה כוללות ישנוניות, עלייה במשקל, הפרעה בתפקוד המיני, טשטוש ראייה, סחרחורות, סינקופה, רעד ותנועות לא-רצוניות. במקרים נדירים עלולה להופיע צהבת, תסמונת ארנב או הפרעה בספירת הדם בעקבות שימוש ממושך בכלורפרומאזין.

קישורים חיצוניים
----------------

ויקישיתוף מדיה וקבצים בנושא **כלורפרומאזין** בוויקישיתוף
* כלורפרומאזין, באתר אנציקלופדיה בריטניקה (באנגלית)

הערות שוליים
------------

1. 1 2 3  כלורפרומאזין באתר infomed
2. ↑  Pieters T, Majerus B (December 2011). "The introduction of chlorpromazine in Belgium and the Netherlands (1951-1968); tango between old and new treatment features". Studies in History and Philosophy of Biological and Biomedical Sciences. 42 (4): 443–52.
3. ↑  כלורפרומאזין באתר Drugs.com

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**בס מנומר** (שם מדעי: ***Morone saxatilis***) הוא מין של דג גרם בן למשפחת הלברקיים והוא המין הגדול ביותר במשפחה. הוא מצוי לאורך חופי האוקיינוס האטלנטי המערבי, לחופי אמריקה הצפונית והקריביים. הוא דג מאכל הנידוג בכמויות מסחריות גדולות מאוד.

הבס המנומר הוא הדג הלאומי של המדינות: מרילנד, רוד איילנד וקרוליינה הדרומית וכן דג המים המלוחים של ניו יורק, ניו ג'רזי, וירג'יניה וניו המפשייר.

תיאור
-----

זהו דג מוארך בעל קשקשים כסופים-לבנים ומאחורי הזימים עוברים פסים כהים לאורך הגוף עד הזנב. אורך הבס הממוצע מגיע ל-50 עד 90 ס"מ ולמשקל של 2 עד 9 ק"ג, אך הפרטים הגדולים ביותר הגיעו למשקל 56 ק"ג. מעריכים שהם חיים עד 30 שנה בטבע. לדג ישנו פה גדול ולסתות חזקות מלאות שיניים קטנות והוא יכול למתוח החוצה את פיו במהירות. מאפיינים אלה עושים אותו לטורף זריז של דגים אחרים, בייחוד מינים מתקהלים כמו ברדינים.

דג זה יכול לשרוד הן במים ממוזגים והן במים טרופיים לחופי האוקיינוס האטלנטי, בין נהר סנט לורנס ללואיזיאנה והוא יכול לשרוד הפרשי מליחות בין נהרות למי הים. פרטים נודדים לנהרות כדי להשריץ והצאצאים מתבגרים במים מתוקים ובהמשך עוברים לחיים בים. אנשים הכניסו דג זה גם לאזורים בהם הוא לא התקיים, ביניהם לאקוודור, איראן, לטביה, מקסיקו, רוסיה, דרום אפריקה וטורקיה, בעבור גידול למאכל או לדיג ספורט.

הדג נידוג בכמויות, בייחוד במפרץ מקסיקו. מאז 2007 הוא מוכר בחוקת ארצות הברית כמין מוגן לדיג, כדי לאפשר לאוכלוסייתו להתאושש.

קישורים חיצוניים
----------------

ויקישיתוף מדיה וקבצים בנושא **בס מנומר** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ITIS
* NCBI
* GBIF
 |

הערות שוליים
------------

1. ↑  בס מנומר באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541337205171

 |
אין לבלבל עם אין לבלבל ערך זה, העוסק בפגיעה של ברק בעצם כלשהו, עם הערך "פגיעת ברק", העוסק בפגיעה גופנית הנגרמת על ידי מכת ברק.
ברקים מעל אוראדיה שברומניה
אקליפטוס שנפגע ממכת ברק
מבנה שניזוק ממכת ברק בשנת 1876
**מכת ברק** היא פגיעה של ברק בגוף חי או דומם. הפגיעה מתרחשת על האדמה, אך תיתכן גם פגיעה בגוף מעופף. מכת הברק היא למעשה מכת חשמל, שבה מועבר זרם חשמלי בעל מתח גבוה מאוד, מהאוויר אל הגוף שנפגע. כמות הזרם המועבר היא גבוהה ולרוב גורמת הפגיעה לנזק: שרפה, פיצוץ, פגיעה גופנית או מוות.

לאחר שהמטען מגיע לאדמה, הוא מתפרק בסביבה הקרובה. במקרים רבים עוצמת המטען מיד לאחר הפגיעה בסביבה הקרובה של הפגיעה (עד עשרות מטרים) עשויה להיות גם היא קטלנית. רוב הנפגעים מברקים נפגעים מאותה פגיעה משנית.

סיכונים ומניעה
--------------

### בני אדם

**פגיעת ברק** היא טראומה גופנית הנגרמת על ידי מכת ברק. אף על פי שפעמים רבות פגיעות ברק גורמות למוות פתאומי או לדום לב בשל המתח הגבוה של מכת הברק, מצבם הרפואי של ניצולי פגיעות ברק הוא לרוב טוב יותר מניצולי פגיעות אחרות הנגרמות ליד מתח נמוך יותר אך זמן פגיעה ממושך יותר. מדי שנה נהרגים ברחבי העולם בין 6,000 ל-24,000 בני אדם מפגיעות ברק, ומספר דומה לזה נפצעים.

### בניינים

פגיעה של ברק בבניין גורמת לזרמים חשמליים גבוהים המתפשטים במוליכים המותקנים בו, בעיקר חוטי חשמל וחוטי טלפון, ויוצרת בהם מתח גבוה לזמן קצר. רוב הסוגים של ציוד אלקטרוני, ובמיוחד מחשבים, רגישים לשינויים פתאומיים במתח רשת החשמל, וצפויים לנזק זמני או קבוע כתוצאה ממכת ברק. קיימים התקנים המגנים מפני נזקים מסוג זה.

על מנת למנוע נזק מפגיעה ישירה של ברקים בבניינים הומצאו התקני הגנה שונים המיועדים לכליאת השפעתו המזיקה של הברק. אחד מהאמצעים הללו הוא כליא ברק. זהו מוליך חשמלי הנמצא מעל מבנה המועד לסכנה, מוארק בקצהו הנמוך, הפורק מטענים סטטיים מהעננים, וכן מושך אליו את הברקים ופורק אותם אל האדמה. בכך נמנעת פגיעה ישירה במבנה העלולה לגרום לשרפה ולנזקים אחרים. 

### מכוניות

לעומת זאת, כאשר פוגע ברק במכונית הוא אינו בהכרח מזיק למי שבתוכה, משום ששלדת הרכב משמשת ככלוב פאראדיי, ועדיין קיים סיכון לפציעה ואף שרפה של הרכב. במקרה שהרכב אינו כולל גג מתכת אלא גג מחומרים פלסטיים או מרוכבים, קיים סיכון לפגיעה.

### מטוסים

פגיעת מכת ברק במטוס עלולה לשבש את פעילות מערכות המטוס ואף להביא להצתת דליקה. התרסקות טיסה 214 של פאן אם, ב-8 בדצמבר 1963, הייתה האסון הגדול ביותר שאירע בעקבות מכת ברק: מטוס בואינג 707 של חברת פאן אם נפגע ממכת ברק חזקה במיוחד, שגרמה להצתת אדי דלק באחד ממכלי המטוס. לאחר מכן נלמדו היטב ההשפעות האפשריות של מכת ברק על גוף המטוס והותקנו אמצעי הגנה כנגדה, אם כי עדיין לא ידועות ההשפעות האפשריות על מטוסים שרוב גופם אינו עשוי ממתכת, כמו בואינג 787.

קישורים חיצוניים
----------------

ויקישיתוף מדיה וקבצים בנושא **מכת ברק** בוויקישיתוף

הערות שוליים
------------

1. ↑  More Than 300 Reindeer Killed By Lightning: Here's Why, מתוך אתר Live Science, 2016-08-29
2. ↑  Gretel Ehrlich (1994). *A match to the heart*. Penguin Books. ISBN 0-14-017937-2. The author tells of her slow recovery after being struck by lightning.
3. ↑  Ronald L. Holle, *The Number of Documented Global Lightning Fatalities*
4. ↑  אודות הסיכון לרכבים, אתר שירות מזג האוויר הלאומי של ארצות הברית
5. ↑  תיק התאונה והיסטוריית המטוס של טיסה 214 של פאן אם, באתר Aviation Safety Network (באנגלית)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**רגימנט המשמר פליקס דזרז'ינסקי** (בגרמנית: **Wachregiment „Feliks Dzierzynski"**) היה רגימנט מיוחד של צבא העם הלאומי - צבאה של גרמניה המזרחית. הרגימנט היה כפוף לשטאזי - המשטרה החשאית של גרמניה המזרחית, ותפקידו היה להגן על מוסדות השלטון של מפלגת האיחוד הסוציאליסטי של גרמניה.

היסטוריה
--------

ב-1 בינואר 1951 הוקם רגימנט המשמר ה-1. אף על פי שאנשי הרגימנט היה חיילים סדירים, הרגימנט היה כפוף לשטאזי. הפעילות הגלויה של חיילי הרגימנט נועדה להשלים את הפעילות החשאית של השטאזי. מטרתם של אנשי הרגימנט הייתה להגן על מבני השלטון של מפלגת האיחוד הסוציאליסטי של גרמניה, ובהמשך גם לאבטח את בכירי המפלגה. ב-1953 השתתפו חיילי הרגימנט בדיכוי המרד המזרח-גרמני. באוגוסט 1961 השתתפו חיילי הרגימנט בהקמת חומת ברלין. ב-1967 קיבל הרגימנט את השם פליקס דזרז'ינסקי על שמו של מייסד הצ'קה.

אף על פי שרשמית הכוח היה בגודל של רגימנט, בפועל הוא הלך וגדל במהלך השנים עד שהפך לדיוויזיה קטנה. לרגימנט היה גם כוח קומנדו מיוחד לביצוע משימות מיוחדות. לאחר איחוד גרמניה מחדש נחשף כי חיילי הרגימנט השתתפו באימון טרוריסטים מאש"ף ומארגוני טרור אחרים במזרח התיכון ובדרום אמריקה.

ראו גם
------

* רגימנט המשמר הוגו אברליין
* רגימנט המשמר פרידריך אנגלס
* ואכטבטליון
* משטרת הבונדסטאג

קישורים חיצוניים
----------------

ויקישיתוף מדיה וקבצים בנושא **רגימנט המשמר פליקס דזרז'ינסקי** בוויקישיתוף
* רגימנט המשמר פליקס דזקז'ינסקי

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2008084889
* VIAF: 135916877
* WorldCat: lccn-n2008084889

 |
**בנתוריט** הוא מינרל סולפטי נדיר מאוד המכיל כרום, ניקל וסידן השייך לקבוצת האטרינגיט שעד היום נתגלה בישראל בלבד.

תכונות
------

### הרכב כימי וקריסטלוגרפיה

נוסחת המבנה הכימי של הבנתוריט היא (Ca6(Cr,Al)2(SO4)3(OH)12•26(H2O

הבנתוריט מתגבש במערכת ההקסגונלית, חבורת סימטריות נקודתית "דיהקסגונלית דיפירמידלית" {\displaystyle 6/m\ 2/m\ 2/m\ }, וחבורת סימטריות מרחבית *P63/mmc*. הפרמטרים של תא היחידה הם: Å‏a=22.35‏ ו-c=21.41.‏

### תכונות פיזיקליות

הגבישים קצרים עבים ומשושים עד 0.25 מ"מ, בדרך כלל במקבצים סיביים, גרגריים או כסרטים דקים. לבנתוריט פצילות מושלמת על {1010}, ובלתי מובחנת על {0001}. הקשיות של המינרל נמוכה, 2 בסולם מוס, ומשקלו הסגולי הממוצע 2.025 גרם לסמ"ק.

### תכונות אופטיות

אופטית המינרל הוא חד-צירי חיובי. מקדמי השבירה של הבנתוריט הם: nε=1.484‏ ו-nω=1.478.‏ גבישי הבנתוריט שקופים, צבעם סגול עד סגול בהיר. הברק של הבנתוריט הוא זגוגי והנפיצה שלו בינונית. הבנתוריט ניחן בפליאוכרואיזם (עד כמה משתנה צבע המינרל בהתאם לזווית בה מסתכלים בו) חלש. מזווית אחת (X) המינרל כמעט חסר צבע, ומזוויות אחרות (Y ו-Z) הוא ורוד או סגול חיוור.

גילוי ומקור השם
---------------

הבנתוריט נתגלה ב-1980 על ידי הגאולוגית שולמית גרוס בתצורת חתרורים משברי סלעים שהובאו ממחצבות "שיש ערד", והיא קראה למינרל על שמו של יעקב בן-תור (2002-1910), פרופסור לגאולוגיה ומנהל המכון הגאולוגי.

מקור ותפוצה
-----------

הבנתוריט מצוי בעורקים הידרותרמיים של טמפרטורה נמוכה בשיש שחור של קלציט-ספוריט, ונתגלה עד היום במקום אחד בעולם: בתצורת חתרורים, מזרחית לערד. מחשוף של בנתוריט נתגלה בקילומטר ה-82 בכביש מעלה אדומים-ים המלח.

לקריאה נוספת
------------

* Gross, S. (1980) Bentorite. A new mineral from the Hatrurim Area, west of the Dead Sea, Israel. Israel J. of Earth Sci. 29, 81–84. [abstract in Amer. Mineral. 66 (1981), 639]

המאמר המקורי של שולמית גרוס

קישורים חיצוניים
----------------

ויקישיתוף מדיה וקבצים בנושא **בנתוריט** בוויקישיתוף
* אתר WebMineral
* אתר Mindat
* Handbook of mineralogy
* חתרורי אדומים - עורק בנתוריט

הערות שוליים
------------

1. ↑  פרויקט rruff
2. ↑  אתר rruff
3. ↑  חתרורי אדומים - עורק בנתוריט
**הפטנט של סילבסטר** (בגרמנית: **Silvesterpatent**) היה חוק שנקבע בצו של הקיסר פרנץ יוזף מ-31 בדצמבר 1851 ושביטל את החוקה האוסטרית ממרץ 1849, החזיר את השלטון האבסולוטי של הקיסר ההבסבורגי, והגביל את חירויות הפרט, חופש הדיבור, חופש ההתאגדות וההתכנסויות. נותרו בכנם רק שוויון זכויות האזרחים בפני החוק ושחרור האיכרים מחובותיהם כלפי בעלי האחוזות, שהיו מורשת המנוריאליזם הפאודלי.

היסטוריה
--------

בפועל, החוקה שהוענקה על ידי הקיסר פרנץ יוזף בן ה-18 במרץ 1849 לא יושמה. אחרי הדיכוי של מהפכת 1848 בהונגריה והחזרת השלטון האוסטרי בארץ זו בעזרת הצבא הרוסי, ובעקבות דיכוי "אביב העמים" גם בפרובינציות האיטלקיות סברו הקיסר ויועציו כי יוכלו לנהל את האימפריה האוסטרית ללא חוקה וללא אספת נציגים נבחרים, ברוח הנאו-אבסולוטיזם.
זאת הייתה גם רוח השקפת אמו, הארכידוכסית סופי. בקיץ 1851 דיווח הקיסר הצעיר לאמו:
"זרקנו את האספה החוקתית לפח ומעכשיו אין לאוסטריה אלא אדון אחד!"
הצו הקיסרי שנחתם על ידי פרנץ יוזף ב-31 בדצמבר 1851 ביטל את "חוקת מרץ" שהוא כפה בעקבות מהפכת 1848 ב-4 במרץ 1849. חוקה זאת לא נכנסה מעולם לתוקף. אולם החלטת הקיסר ב-1851 סימנה את ההתחלה הרשמית של הארגון מחדש של האימפריה האוסטרית על בסיס נאו-אבסולטיסטי, כפי שהבטיחו השלטונות עוד אחרי דיכוי המרד הווינאי באוקטובר 1848.

ה"פטנט" כלל 36 סעיפים שנערכו על ידי קרל פרידריך פון קיבק (Von Kübeck) מיוזמת שר הפנים אלכסנדר באך. הוא ביטל את חופש העיתונות, את חוקי האוטונומיה המוניציפלית ואת פומביות הדיונים בבתי המשפט. "שיטת באך" כפי שכונתה שיטת המשילות החדשה הוצגה באיגרת של הקיסר אל ראש הממשלה שוורצנברג ונשארה השיטה הקובעת באימפריה למשך תשע שנים החל משנת 1852 ועד צו "הדיפלומה של אוקטובר" ב-20 באוקטובר 1860, שהוחלפה גם היא כעבור חדשים אחדים על ידי הפטנט של פברואר (פברואר 1861).
אחרי מותו המפתיע של שוורצנברג באמצע ישיבת הממשלה ב-1852 לא מונה באך לראש ממשלה כפי שהיה מצופה. במקום זאת ביטל הקיסר פרנץ יוזף את אופיה של הממשלה כגוף קולגיאלי והחליף אותו בו"ועידות של השרים" שהתקיימו בראשותו או בראשות שר החוץ קרל פרדיננד פון בואול-שאורנשטיין. בואול לא כונה "ראש ממשלה" (Ministerpräsident) אלא "יושב ראש ועידת השרים". (Vorsitzender der Ministerkonferenz)

ארלכסנדר באך
קרל פרידריך פון קיבק
דיפלומת אוקטובר ב-20 באוקטובר 1860 שהוצאה בעקבות תבוסת אוסטריה בקרב סולפרינו ב-1859 סימנה את קץ עידן זה של הנאו-אסבולוטיזם.
העקרונות של הפטנט לגבי המנהל והמשפט יושמו גם לגבי ממלכת הונגריה והארצות שהיו הנספחות אליה במסגרת האימפריה האוסטרית.

קישורים חיצוניים
----------------

* הפתיח לפטנט של סילבסטר

(בגרמנית)

* Johannes Sachslehner - 31 dezember 1851 Das Silvesterpatent

*365Schicksalstage - Der Gedächtniskalender Österreichs*

* Wissensnetz Silvesterpatent, AEIOU, in: Austria-Forum 11 januar 2018

לפי *Österreich-Lexikon*, E. Bruckmüller, Verlagsgemeinschaft Österreich-Lexikon, 2004 (3 Bde.).

לקריאה נוספת
------------

* Friedrich Walter, *Von der Märzrevolution bis zur Dezemberverfassung 1867*,Springer Verlag 1964

הערות שוליים
------------

1. 1 2  J.Sachslehner
2. ↑  ברון או פרייהר פון קיבק